Here is a page extracted from Wikipedia that may contain CSS, HTML, and a lot of unformatted text.

Title: Celula eucariota
Content: Este articlo trata sobre as celulas eucariotas, ta atros emplegos d'a parola eucariota, se veiga Eucariota (desambigación).
Celulas eucariotas son as celulas que tienen o suyo material heredable (información chenetica) a dintro d'una doble membrana, a membrana nucleyar, que les determina un nuclio celular. Os organismos que son feitos de celulas eucariotas sen gosa decir eucarionts.

L'alternativa a esta organización celular ye la que tienen as clamadas celula procariota. En ixas atras celulas, o material hereditario ye simplament disperso por dintro d'o citoplasma. A mayoría de celulas procariotas tienen atras envueltas por fuera d'a suya membrana plasmatica, mientres que d'entre os eucarionts no en tienen si que os fongos y as plantas.

Organización

En comparanza con as celulas procariotas, as eucariotas tienen o citoplasma muit compartimentado, con organelas deseparadas u cualques vegadas interconectadas, totas ellas bien independizadas con membranas biolochicas que son d'a mesma naturaleza esencial que a membrana plasmatica d'a celula. O nuclio ye lo mas notable y caracteristico d'os compartimentos que trestallan o protoplasma. O protoplasma tiene tres components esencials que son a membrana plasmatica, o nuclio celular y o citoplasma, estando este zaguer a suma d'as organelas, estructuras y o citosol. As celulas eucariotas son dotadas d'un citoesqueleto complexo, muit estructurato y dinamico, feito de microtubulos y filamentos proteicos.

A demás, muitos tipos d'eucarionts tienen paretes celulars, como os fongos u as plantas, o bela atra suerte de cubierta por defuera d'a celula.

Fisiolochía

Cuasi totas as celulas eucariotas tienen mitocondrias, as cuals seguntes a Teoría d'a Endosimbiosi, serían o zaguer producto d'una asociación simbiotica escaíta d'entre una bacteria antiga (u bel atro procariota), y d'estas organelas en obtienen a suya capacidat de fer metabolismos aerobios (respiración de l'oxicheno), muito mes afavoreixedors enercheticament. Ye prou important a dependencia cheneralizada d'os eucarionts respecto d'a respiración aerobia que en a gran mayoría d'as especies actuals s'ha perdido a grans rasgos a capacidat de fer metabolismos alternativos (anaerobiosi, fermentacions, ecetra.). Bi ha, a la contra, bels eucariotas que han modificado as suyas mitocondrias en convertindo-las en atras estructuras como os hidrochenosomas.

Cualques atros eucarionts fan a fotosintesi, perque tienen en o suyo citoplasma organelas ditas plastos, que les ne permiten. A mesma Teoría d'a Endosimbiosi tamién en fabla, d'estas organelas, ubicando as suyas orichens en l'asociación de bellas celulas eucariotas con procarionts d'o grupo d'as cianobacterias.

Encara que d'entre as multiples variedaz de celulas eucariotas s'amuestren diferencias que se son a destacar, totas ellas comparten caracteristicas fundamentals d'a suya organización celular, y una sorprendent homochenidat en tot lo que environa la suya bioquimica y metabolismo. Asinas, as celulas eucariotas, y por extensión toz os eucarionts forman un grupo d'organismos fuertement contraposados con os procariotas, os cuals se caracterizan por a suya gran diversidat fisiolochica.

Organismos eucarionts
L'articlo prencipal d'esta sección ye Eukarya.
Os organismos eucarionts son os que forman o dominio Eukarya (u Eukaryota), incluindo-se-ie muitos d'os millor conoixius a dintro d'os cuatre reinos: Animalia (animals), Plantae (plantas), Fungi (fongos) y Protista, os cuals tamién incluyen totas as especies fosils pluricelulars que s'estudian mudernament.

Esquema d'una tipica celula eucariota

Se veiga tamién

Eukarya.
Organela.
Endosimbiosi.

Celula